b'\n_START_ARTICLE_\nKalcis\n_START_SECTION_\nBendroji charakteristika\n_START_PARAGRAPH_\nKalcis \xe2\x80\x93 sidabri\xc5\xa1kai baltos spalvos metalas. Iki 300\xc2\xa0\xc2\xb0C temperat\xc5\xabros kalcio kristalai (\xce\xb1 modifikacija) turi kubin\xc4\x99 centrasien\xc4\x99 gardel\xc4\x99, auk\xc5\xa1tesn\xc4\x97je temperat\xc5\xabroje egzistuoja heksagonin\xc4\x97 \xce\xb2 modifikacija. Kalcio lydymosi temperat\xc5\xabra 851\xc2\xa0\xc2\xb0C, virimo 1482\xc2\xa0\xc2\xb0C, tankis 1540 kg/m\xc2\xb3. Kietumas pagal Brinel\xc4\xaf HB 20\xe2\x80\x9330. Grynas kalcis plasti\xc5\xa1kas, lengvai presuojamas, valcuojamas. Chemi\xc5\xa1kai labai aktyvus. Oro deguonis kalc\xc4\xaf lengvai oksiduoja, susidaro kalcio oksidas, tod\xc4\x97l kalcis laikomas hermeti\xc5\xa1kame inde arba alyvoje. Tirpdamas vandenyje, sudaro kalcio hidroksid\xc4\x85 Ca(OH) \xe2\x82\x82, reaguodamas su r\xc5\xabg\xc5\xa1timis (i\xc5\xa1skyrus azoto), i\xc5\xa1skiria vandenil\xc4\xaf. Su fluoru jungiasi kambario temperat\xc5\xabroje, su chloru ir bromu \xe2\x80\x93 auk\xc5\xa1tesn\xc4\x97je negu 400\xc2\xa0\xc2\xb0C temperat\xc5\xabroje, sudarydamas kalcio halogenidus: kalcio fluorid\xc4\x85 CaF\xe2\x82\x82, kalcio chlorid\xc4\x85 CaCl\xe2\x82\x82 kalcio bromid\xc4\x85 CaBr\xe2\x82\x82. Kaitinant kalc\xc4\xaf su siera, gaunamas sulfidas CaS, su vandeniliu \xe2\x80\x93 hidridas CaH\xe2\x82\x82, su azotu \xe2\x80\x93 nitridas Ca\xe2\x82\x83N\xe2\x82\x82, su anglimi (be oro) \xe2\x80\x93 kalcio karbidas CaC\xe2\x82\x82. Su daugeliu metal\xc5\xb3 (aliuminiu, auksu, li\xc4\x8diu, magniu, sidabru, \xc5\xa1vinu, variu) sudaro metali\xc5\xa1kuosius junginius. Gaunamas, elektrolizuojant kalcio chlorido lydal\xc4\x85 arba kaitinant CaO ir aliumin\xc4\xaf vakuume 1200\xc2\xa0\xc2\xb0C temperat\xc5\xabroje: 6CaO H- 2Al\xe2\x86\x923CaO \xc2\xb7 Al\xe2\x82\x82O\xe2\x82\x83 + 3Ca.\n_START_SECTION_\nPanaudojimas\n_START_PARAGRAPH_\nKalciu metalotermijoje redukuojami metalai (uranas, toris, chromas, vanadis), i\xc5\xa1 plieno \xc5\xa1alinamas deguonis ir siera, valomi naftos produktai, i\xc5\xa1 inertini\xc5\xb3 duj\xc5\xb3 \xc5\xa1alinamos azoto priemai\xc5\xa1os. Elektrovakuuminiuose prietaisuose kalcis vartojamas kaip geteris. Kalcio dedama \xc4\xaf anti-frikcinius lydinius. Jis vartojamas kalcio hidridui CaH\xe2\x82\x82 (sunkiai redukuojam\xc5\xb3 oksid\xc5\xb3 reduktoriui) gauti. Radioaktyviu kalcio izotopu \xe2\x81\xb4\xe2\x81\xb5Ca tiriama med\xc5\xbeiag\xc5\xb3 apykaita gyvuosiuose organizmuose.\n_START_SECTION_\nIstorija\n_START_PARAGRAPH_\nKalcio oksidas (nedegtos kalk\xc4\x97s) buvo vartojamas jau senov\xc4\x97je. Pavadinimas kil\xc4\x99s i\xc5\xa1 lotyn\xc5\xb3 kalbos calx, calcis \xe2\x80\x93 kalk\xc4\x97s (kalki\xc5\xb3 sud\xc4\x97tyje yra daug kalcio). Metalin\xc4\xaf kalc\xc4\xaf 1808 metais elektroliz\xc4\x97s b\xc5\xabdu gavo H. Deivis.\n_START_SECTION_\nKalcis organizme\n_START_PARAGRAPH_\nDaugiausiai kalcio yra suaugusio \xc5\xbemogaus kauluose ir kraujo plazmoje. Maisto produktai, kuriuose yra oksalat\xc5\xb3 (r\xc5\xabg\xc5\xa1tyn\xc4\x97s, rabarbarai, \xc5\xa1pinatai), fosfat\xc5\xb3 ir fitino (miltai, kruopos), trukdo organizmui pasisavinti kalc\xc4\xaf, gali netgi susidaryti inkst\xc5\xb3 akmenys. Riebiosios r\xc5\xabg\xc5\xa1tys, esan\xc4\x8dios \xc5\xbearnyne, su kalciu taip pat sudaro netirpstan\xc4\x8dius junginius, vadinamus kalcio muilu, ir tai trukdo pasisavinti kalc\xc4\xaf._NEWLINE_Kalcio kiek\xc4\xaf organizme reguliuoja vitaminas D, prieskydin\xc4\x97s ir skydin\xc4\x97s liauk\xc5\xb3 hormonai. Jei yra kalcio tr\xc5\xabkumas, sumink\xc5\xa1t\xc4\x97ja kaulai, atsiranda rizika susirgti rachitu._NEWLINE_Kalcis ma\xc5\xbeina nerv\xc5\xb3 sistemos dirglum\xc4\x85, reguliuoja kapiliar\xc5\xb3 bei l\xc4\x85steli\xc5\xb3 membran\xc5\xb3 laidum\xc4\x85, kraujo kre\xc5\xa1\xc4\x97jimo procesus. Kalcio yra rupaus malimo miltuose, kop\xc5\xabstuose, \xc5\xbeemuog\xc4\x97se, kriau\xc5\xa1\xc4\x97se, slyvose, piene bei jo produktuose ir kt.'